《送蔚教授归襄阳分题得解佩渚》
明代·詹同

襄阳城外西南阿，秋风江渚生白波。渚宫神女老龙子，手把瑶华双踏歌。

双踏歌，醉晴日，娇比春花红欲滴。紫绡衣袂青霞裳，绿髻如云高一尺。

佩环解下明月珠，五色虹光照秋碧。郑生所遇天下奇，乐莫乐如初相知。

桑田沧海几更变，天上人间多别离。蔚君家在襄阳住，皎皎清标䫫交甫。

携琴合向万山中，莫作书堂近江渚。向来神女亦化龙，时复寻珠起风雨。

作者简介：徽州府婺源人，初名书，字同文。元末以茂才异等举，除郴州学正。陈友谅用为翰林学士承旨。朱元璋下武昌，召为国子博士，赐名同。官至吏部尚书兼学士承旨，与宋濂等修《日历》，为总裁官。书成，致仕。卒谥文敏。有《天衢吟啸集》、《海岳涓埃集》。